b"\n_START_ARTICLE_\nZorats Karer\n_START_SECTION_\nUbicaci\xc3\xb3\n_START_PARAGRAPH_\nCarahunge (Karahunj \xc3\xa9s el nom d'un poble a 40\xc2\xa0km) es troba a una latitud de 39\xc2\xb0 34' i a una longitud de 46\xc2\xb0 01' en un pla muntanyenc a una altitud de 1.770 m i ocupa un territori d'aproximadament 7 hect\xc3\xa0rees al costat esquerre del congost del riu Donar, afluent del riu Vorotan (a 2\xc2\xa0km). Est\xc3\xa0 localitzat en un promontori pedreg\xc3\xb3s prop de Sisian.\n_START_SECTION_\nNom\n_START_PARAGRAPH_\nL'historiador armeni Stepanos Orbelian, en Hist\xc3\xb2ria de Syunik (s. I-XII), va esmentar que a Tsluk (Yevalakh), a la regi\xc3\xb3 d'Arm\xc3\xa8nia, prop de la ciutat de Sisian, hi havia un poble anomenat Carunge._NEWLINE_El nom de Carahunge deriva de dues paraules arm\xc3\xa8nies: car o kar (en armeni: \xd5\xb0\xd5\xb8\xd6\x82\xd5\xb6\xd5\xb9), que significa 'pedra' i hunge o hoonch (en armeni, \xd6\x84\xd5\xa1\xd6\x80), que significa 'so'. Per aix\xc3\xb2 el nom Carahunge significa 'pedres que parlen'._NEWLINE_Aquesta interpretaci\xc3\xb3 es relaciona amb el fet que les muntanyes produeixen una esp\xc3\xa8cie de xiulits en un dia vent\xc3\xb3s, segurament a causa dels molts forats oberts en diferents llocs de les pedres des de temps prehist\xc3\xb2rics._NEWLINE_El 2004, el lloc fou oficialment anomenat Observatori de Karahunj (Carahunge), per decret parlamentari._NEWLINE_Carahunge \xc3\xa9s tamb\xc3\xa9 conegut com a Zorats Karer (\xd4\xb6\xd5\xb8\xd6\x80\xd5\xa1\xd6\x81 \xd5\x94\xd5\xa1\xd6\x80\xd5\xa5\xd6\x80), Dik-dik Karer (\xd4\xb4\xd5\xab\xd6\x84-\xd5\xa4\xd5\xab\xd6\x84 \xd6\x84\xd5\xa1\xd6\x80\xd5\xa5\xd6\x80), i Tsits Karer (\xd5\x91\xd5\xab\xd6\x81 \xd5\x94\xd5\xa1\xd6\x80\xd5\xa5\xd6\x80), que significa 'pedres verticals' en armeni.\n_START_SECTION_\nEl jaciment\n_START_PARAGRAPH_\nEl jaciment de Carahunge consta del cercle central, el bra\xc3\xa7 nord, el bra\xc3\xa7 sud, l'avinguda N-I, la tangent (creuant el cercle) i les pedres verticals separades._NEWLINE_En el jaciment abunden les pedres enfilades, les cistes funer\xc3\xa0ries i les pedres verticals o menhirs. En total, 223 pedres._NEWLINE_L'al\xc3\xa7ada de les pedres oscil\xc2\xb7la de 0,5 a 3 m (sobre el s\xc3\xb2l), amb un pes de fins a 10 tones. S\xc3\xb3n pedres de basalt (andesita), erosionades pel temps i cobertes de molsa i l\xc3\xadquens de diferents colors. La superf\xc3\xadcie de l'interior dels forats est\xc3\xa0 millor preservada. Hi ha tamb\xc3\xa9 moltes pedres trencades i sense catalogar._NEWLINE_Aproximadament 80 de les pedres presenten un forat circular, malgrat que nom\xc3\xa9s 37 de les pedres, amb 47 forats, romanen en peus. Arque\xc3\xb2legs i astr\xc3\xb2noms russos i armenis suggereixen que les pedres podrien haver estat utilitzades per a l'observaci\xc3\xb3 astron\xc3\xb2mica. D\xc3\xa8sset de les pedres s'associen amb observacions d'albes o ocasos en els solsticis i equinoccis, i 14 amb els extrems lunars. Aix\xc3\xad i tot, encara en s\xc3\xb3n conjectures, perqu\xc3\xa8 els forats estan relativament inalterats i podrien no ser d'origen prehist\xc3\xb2ric.\n_START_SECTION_\nRecerques\n_START_PARAGRAPH_\nLa import\xc3\xa0ncia astron\xc3\xb2mica de les estructures megal\xc3\xadtiques de Zorats Karer foren estudiades en primer lloc per l'arque\xc3\xb2leg armeni Onik Khnkikyan al 1984. Un any despr\xc3\xa9s, l'astrof\xc3\xadsica Elma Parsamyan divilg\xc3\xa0 la hip\xc3\xb2tesi de l'exist\xc3\xa8ncia d'un observatori astron\xc3\xb2mic a Zorats Karer (Carahunge), alhora que analitzava altres llocs megal\xc3\xadtics de Metzamor i Angeghakot._NEWLINE_El 1994-2001, el radiof\xc3\xadsic Paris Herouni i el seu equip de recerca arrib\xc3\xa0 a la conclusi\xc3\xb3 ara discutida que Carahunge era l'observatori astron\xc3\xb2mic m\xc3\xa9s antic del m\xc3\xb3n. El 1999, Herouni es pos\xc3\xa0 en contacte amb l'arqueoastr\xc3\xb2nom americ\xc3\xa0 Gerald Hawkins, conegut pel seu estudi de Stonehenge en qu\xc3\xa8 el considera un antic observatori astron\xc3\xb2mic. En una carta a Herouni, el professor Hawkins confirm\xc3\xa0 les conclusions del seu col\xc2\xb7lega sobre Zorats Karer._NEWLINE_Zorats Karer fou investigat el 2000 per arque\xc3\xb2legs del Institut f\xc3\xbcr Vorderasiatische Arch\xc3\xa4ologie, de la Universitat de Munic. Van identificar el lloc com una necr\xc3\xb2poli datada en el pas de l'edat de bronze a l'edat de ferro, despr\xc3\xa9s de trobar una s\xc3\xa8rie de tombes de pedra d'aquell per\xc3\xadode dins de l'\xc3\xa0rea. Stephan Kroll, que dirigia l'equip, tamb\xc3\xa9 conclogu\xc3\xa9 que les l\xc3\xadnies de pedres eren les restes de la muralla d'una ciutat, possiblement del per\xc3\xadode hel\xc2\xb7len\xc3\xadstic, constru\xc3\xafda amb c\xc3\xb2dols i fang, amb pedres verticals com a refor\xc3\xa7._NEWLINE_Una valoraci\xc3\xb3 m\xc3\xa9s cr\xc3\xadtica recent troba diversos problemes amb les interpretacions arqueoastron\xc3\xb2miques del lloc.  L'avinguda nord-est, que s'est\xc3\xa9n 50 m des del centre, s'ha associat de manera inconsistent amb el solstici d'estiu, el lunastici major del nord, o la sortida de Venus. Herouni havia postulat que per utilitzar els forats en els meg\xc3\xa0lits per a observacions astron\xc3\xb2miques prou precises com per determinar la data dels solsticis, hauria calgut restringir el camp de visi\xc3\xb3 inserint un tub estret en les perforacions existents. Sense aquestes modificacions, de les quals no hi ha evid\xc3\xa8ncia arqueol\xc3\xb2gica, la import\xc3\xa0ncia astron\xc3\xb2mica de les orientacions dels forats desapareix. Com a conseq\xc3\xbc\xc3\xa8ncia, Gonz\xc3\xa1lez-Garcia conclogu\xc3\xa9 que les reclamacions dels arqueoastr\xc3\xb2noms s\xc3\xb3n insostenibles, malgrat que el lloc mereix recerques m\xc3\xa9s \xc3\xa0mplies per determinar-ne el potencial astron\xc3\xb2mic.\n_START_SECTION_\nMuseu\n_START_PARAGRAPH_\nA la propera ciutat de Sisian, hi ha un petit museu dedicat a les troballes de l'\xc3\xa0rea, incloent els petr\xc3\xb2glifs paleol\xc3\xadtics trobats a les parts altes de la muntanya, i els objectes de l'edat de bronze trobats en unes 200 fosses d'enterrament."